এলাকাবাসী জানান, সপ্তাহ-দুই আগে তাহেরপুর-শিকদারি ও ভবানীগঞ্জ-আহসানগঞ্জ রাস্তার দুপাশে লাগানো  শিশু, বাবলা, কড়ইসহ বিভিন্ন জাতের গাছ কাটা শুরু হয়। একটি প্রভাবশালী চক্র দিনে-দুপুরে প্রকাশ্যে গাছগুলো কেটে নিচ্ছে। শিকদারি থেকে বারুইহাটি পর্যন্ত চার কিলোমিটার রাস্তার গাছ কাটা হচ্ছে বেশি। মূল্যবান এসব গাছ কেটে চক্রটি বিভিন্ন সমিলে নিয়ে যাচ্ছে এবং সেসব সমিল থেকে গাছগুলো বিক্রি করা হয় বলে অভিযোগ রয়েছে। তবে এলাকার সমিল মালিকরা এসব অভিযোগ অস্বীকার করেছেন। যাত্রগাছী নিমপাড়া গ্রামের সমিল মালিক আব্দুস সালাম জানান, তিনি চোরাই কাঠ বা গাছ কেনেন না। গতকাল তার মিলে নিমপাড়া গ্রামের খলিল ও রহিদুল কিছু কাটা গাছ সাইজ  করে নেয়ার জন্য নিয়ে আসে। পরে তিনি যখন জানতে পারেন গাছগুলো সরকারি রাস্তা থেকে কাটা, তখন গাছগুলো তাদের ফেরত নিয়ে যেতে বলেছেন। বিষয়টি তিনি মাড়িয়া ইউনিয়ন পরিষদ চেয়ারম্যানকে অবহিত করেছেন। মাড়িয়া ইউনিয়নের নবনির্বাচিত চেয়ারম্যান ইসমাইল হোসেন জানান, দুপুরে তিনি তার ইউনিয়নে কিছু চোরাই গাছ উদ্ধারের খবর পেলে গ্রাম পুলিশদের গাছগুলো উদ্ধার করে সংরক্ষণ করতে বলেন।